L’Ajuntament de Burjassot rep la renovació del certificat d’AENOR de la seua Carta de Serveis
2025-07-24

L’Associació Espanyola de Normalització i Certificació (AENOR) ha remès l’Ajuntament de Burjassot la renovació del certificat de la seua Carta de Serveis, per un període addicional de tres anys, que evidencia la seua conformitat amb la norma UNE 93200:2008. El pròxim 15 de desembre, a les 13:30h, a l’Ajuntament, el director d’AENOR en la Comunitat Valenciana, Salvador Ibáñez Moscardó, farà entrega a l’Alcalde de Burjassot, Rafa García, d’aquest certificat.

L’Ajuntament de Burjassot rebia per primera vegada aquest certificat al març de 2011, després de l’aprovació al desembre de 2010 de la primera edició de la Carta de Serveis. Aquest document conté els compromisos que l’Ajuntament estableix amb els veïns i té com a principal objectiu la millora en la prestació dels serveis municipals i en l’atenció a la ciutadania.

La Carta de Serveis es pot consultar en el web municipal, www.burjassot.org. En ella es contenen les condicions en què es presten els serveis que ofereix l’Ajuntament de Burjassot, tals com la seguretat, l’ordenació del trànsit, la protecció del medi ambient, els serveis socials, l’atenció al públic, etc. i en els quals s’inclouen totes les àrees municipals. Així mateix, reprodueix els drets i els deures dels veïns i de les veïnes i la manera en la qual poden col·laborar amb el Consistori a través de la presentació de suggeriments, queixes i reclamacions.

Es tracta d’una iniciativa fonamental per continuar amb la modernització de la gestió de l’Ajuntament i és un element clau en la comunicació entre aquest i els usuaris, ja que gràcies a ella poden conèixer els compromisos assumits i el seu grau de compliment.

L’Ajuntament identifica cada any les noves necessitats i expectatives dels usuaris i revisa i manté la seua Carta de Serveis conforme a la norma de referència.